FCSB s-a bucurat de o primire inedită din partea suporterilor la sosirea autocarului la Arena Națională, înaintea derby-ului cu CFR Cluj, în etapa a 9-a din play-off-ul SuperLigii. Florinel Coman, dar și Mihai Stoica au ieșit în evidență și au fost ovaționați de fanii roș-albaștrilor.
FCSB a pregătit în amănunt derby-ul cu totul și cu totul special împotriva celor de la CFR Cluj, sâmbătă, 11 mai, ora 20:00, în penultima rundă a sezonului. Echipa finanțată de Gigi Becali este deja campioană și va primi trofeul SuperLigii, dar și medaliile de campioană la finalul meciului de pe Arena Națională.
Entuziasmul este la cote maxime pentru suporterii FCSB. Peste 52.000 de suporteri sunt așteptați pe Arena Națională la decernarea trofeului. Primul autocar care a ajuns la Arena Națională a fost cel al lui CFR Cluj. Dan Petrescu și compania au fost întâmpinați cu huiduieli de suporterii campioanei.
Cu aproximativ o oră și jumătate înainte de fluierul de start al meciului, autocarul FCSB a ajuns la stadion, iar fanii au început sărbătoarea: „Campionii, campionii”. Suporterii s-au înghesuit să-i întâmpine pe campionii României.
Fiecare fotbalist și membru al staff-ului de la FCSB a coborât unul câte unul din autocar. Mai mult ca niciodată, „eroii” roș-albaștrilor s-au bucurat de o primire călduroasă din partea suporterilor.
Reacția fanilor FCSB a fost una de-a dreptul explozivă în momentul în care Florinel Coman a coborât din autocar. Suporterii au strigat din răsputeri numele golgheterului roș-albaștrilor, iar reacția lui Florinel Coman a fost pe măsură.
Florinel Coman le-a arătat atât suporterilor, cât și în fața camerelor crucea de la colierul pe care îl purta. Ulterior, Coman i-a salutat pe fani și a mers în stadion. Entuziasmul fanilor FCSB a fost la cote înalte și în momentul în care Mihai Stoica a coborât din autocar.
„Meme, Meme!”, s-a putut auzi în momentul în care președintele Consiliului de Administrație de la FCSB a coborât din autocar. Ulterior, oficialul campioanei s-a deschis la jachetă și le-a arătat tuturor mesajul savuros de pe tricou.
„Lăsați-mă să mă pregătesc…”, după care Mihai Stoica s-a întors cu spatele și le-a arătat un nou mesaj celor prezenți la fața locului. „De party”. Florinel Coman și Vlad Chiricheș sunt titulari contra celor de la CFR Cluj.